AaB-spilleren Thomas Augustinussen skal være nordjysk ambassadør for Røde Kors i forbindelse med deres indsamling den 5. oktober - Jeg brænder meget for at hjælpe andre og bliver altid berørt, når jeg hører om katastrofer og mennesker i nød. Især børnene påvirker mig. Derfor vil jeg rigtig gerne hjælpe Røde Kors med at sætte fokus på indsamlingen 5. oktober, og jeg opfordrer alle nordjyder til at bruge tre timer med raslebøssen, siger Thomas Augustinussen. Ifølge Røde Kors' regionskonsulent i Nordjylland, Michael Jervild, er det vigtigt at have en nordjysk profil som 'Augo' til at sætte fokus på indsamlingen. - Vi mangler stadig mange indsamlere i Nordjylland - særligt de store byer halter. Derfor er vi rigtig glade for, at Thomas Augustinussen har sagt ja til at bruge lidt af sin travle fodboldtid på at hjælpe os, siger Michael Jervild. AaB-spilleren kan dog ikke selv deltage i indsamlingen den 5. oktober, da AaB på denne dato spiller udekamp mod Brøndby.

Referat:
Thomas Augustinussen skal være med til at sætte fokus på Røde Kors-indsamlingen den 5. oktober.